Transcript vum Livestream vun der Deklaratioun nom ausseruerdentleche Regierungsrot (24.02.2022)

## Intervenants

* Xavier Bettel, Premier- a Staatsminister

## Sprooch

* Lëtzebuergesch

## Trankcript

[Xavier Bettel]

Haut ass en däischteren an trauregen Dag fir Europa.

D’Stabilitéit an d’Sécherheet an Europa ass a Gefor.

Déi lescht zwee Méint hunn ganz vill europäesch Länner an Nato-Alliéiert sech beméit, Russland zur Desescalade z’encouragéieren an op de Wee vun der Diplomatie no Léisungen ze sichen.

Déi militäresch Aggressioun vun der leschter Nuecht géint d'Ukrain huet gewisen, datt Russland de Wee vun de Waffe gewielt huet.

Ech verurteelen dës militäresch Aggressioun staark, sou wéi ech och d'Entscheedung e Méindeg vum President vun der russescher Federatioun verurteelt hunn, deen den Accord vu Minsk unilateral opgekënnegt huet, andeems Russland déi separatistesch Entitéite

vun der Ukrain unerkannt huet.

D'EU huet ganz séier reagéiert andeems se gëschter een éischte Pak vu Sanktiounen ugeholl huet, deen 3 Aspekter viséiert:

1. Geziilt individuell restriktiv Moossname géint russesch Individuen an Entitéiten, déi an dëser militärescher Aggressioun implizéiert sinn - Visa-Verbuet, Verméigen afréieren.

2. Restriktiv Moossnamen am Finanzsecteur, fir den Zougang vu Russland op d'EU-Kapital- a Finanzmäert weider ze beschränken.

Konkret wäert et verbuede si Finanzinstrumenter, déi vu Russland, senger Regierung oder senger Zentralbank erausgi sinn, ze kafen.

An dann, den Import an d'EU vu Wueren, déi aus de separatistesche Gebidder Donetsk a Luhansk kommen, déi net vun der ukrainescher Regierung kontrolléiert sinn, wäert verbuede ginn.

Dëst ass nëmmen en éischte Package an d'EU ass prett fir zousätzlech Sanktiounen ze huelen.

Haut den Owend sinn ech zu Bréissel fir eis gemeinsam Äntwert als europäesch Partner ze koordinéieren, a fir de President Putin opzeruffen,

mat dëser militärescher Aggressioun direkt opzehalen.

Et wäert wichteg sinn ze definéieren, wéi mir mat Russland ëmgoe wäerten, an och Russland an der Verantwortung ze huele fir seng Handlungen.

Mir wäerten och driwwer beroden, wéi mir d'Ukrain a seng Bierger kënnen ënnerstëtzen.

Ech sinn och haut besonnesch besuergt, datt et wéi esou oft d'Zivilbevëlkerung ass, déi e vill ze héije Präis ze bezuelen huet bei militärescher Eskalatioun.

Et ass eis éischte Prioritéit, en direkte Waffestëllstand um Terrain z'erreechen, an all néideg Mesuren ze huelen, fir d'Zivilbevëlkerung ze schützen an der Populatioun ze hëllefen.

Ech hunn d’Regierung de Moie fir en aussergewéinleche Regierungsrot zesummegeruff.

Mir hunn an deem Kontext och iwwert d’Situatioun en Echange gehat, a mir hunn och iwwert d'Situatioun vun der Energieversuergung vun de Lëtzebuerger Bierger a Betriber geschwat.

Mir befannen ons an enger aussergewéinlecher Situatioun, déi vill Onsécherheet mat sech bréngt.

Mir sinn ons als Regierung och eens, datt mir d’Land an d’Leit och virun allem, virun enger geopolitescher Energiedeierecht schütze mussen.

Dofir hu mir decidéiert, den nächste Méindeg en Energiedësch mat de Lëtzebuerger Energie-Fournisseuren anzeberuffen, fir mat hinnen zesummen effikass a séier Léisungen ze fannen.

Gläichzäiteg schafft d’Regierung u konkrete Mesurë fir deene Menage séier ënnert d’Äerm ze gräifen, déi am meeschte mat der aktueller Präisdeierecht ze kämpfen hunn.

Ech wäert de Mëtten um 14 Auer d’Chamber iwwert de leschte Stand vun den Entwécklungen informéieren, dëst zesumme mam Ausseminister Jean Asselborn a mam Verdeedegungsminister François Bausch.

Um 15:30 Auer hunn ech de Mëtteg en Telefonsgespréich mam ukrainesche President, dat virgesinn ass.

Den Owend ass en aussergewéinleche Conseil zu Bréissel, a muer de Moien um 10:00 Auer

wäert d’Regierung nees zesummekommen.

Mir sinn ons bewosst, datt Dir ganz vill Froen hutt, op déi mir nach am Moment keng definitiv Äntwert hunn.

D’Regierung schafft de Moment op allen Niveaue mat onsen europäeschen an internationale Partner zesummen, fir déi beschtméiglechst Léisungen ze fanne fir Mënschen an der Ukrain, fir Mënschen an Europa a fir Mënschen hei zu Lëtzebuerg ze fannen.

Ech soen Iech Merci.